Aalborg Zoo har fået pip. I anledning af påsken har Zoo anskaffet 170 nyudklækkede hanekyllinger, som børn kan få lov til at nusse. De fire dage gamle hanekyllinger ser rigtig søde ud. Men de er faktisk et spildprodukt i fjerkræbranchen. De kan ikke lægge æg, og derfor bliver de aflivet. De nuttede påskekyllinger i Zoo får dog lov til at leve lidt længere, men efter påske bliver de også aflivet. - De får bare lov til at leve lidt længere, inden de bliver til foder. Folk kan lige få lov til at se, hvor søde de er, siger Sofie Graarup, informationsmedarbejder i Aalborg Zoo. Kyllingerne skal fodres til andre dyr i den zoologiske have. - Vores slanger og vores krokodiller, de skal jo også have noget at spise, siger Sofie Graarup. Sidste dag kyllingerne kan klappes i Aalborg Zoo er anden påskedag.

Opsummering:
Der er rig mulighed for at nusse små hanekyllinger i Aalborg Zoo i påsken. Men efter helligdagene skal de aflives og fodres til parkens andre dyr.